ભારતીની માંદગી – રજા પૂરી થયા પછી ફરી એણે એક મહિનો રજા લંબાવી અને એ પણ પૂરી થઈ ગઈ. ભરત ભારતીના પાછા આવવાની રાહ જોઈ રહ્યો હતો. ત્યાં… ત્યાં ભારતીનું રાજીનામું આવી પડ્યું. ભરત માટે આ સમાચાર આઘાતજનક હતા. એના વતનેથી પાછા ફર્યાં પછી એણે આશા રાખી હતી કે ભારતી એને જરૂર પત્ર લખશે પણ આ અઢી-ત્રણ મહિનામાં ન તો એનો પત્ર આવ્યો કે ન કોઈના મારફત સમાચાર. જે સમાચાર એને ઑફિસમાંથી જાણવા મળ્યા તે આ જ – રાજીનામાના. હવે ઑફિસના એના સાથીઓ ભરત પાસેથી જાણવા માગતા હતા કે મિસ ભારતી શ્રીવાસ્તવે રાજીનામું કેમ આપ્યું ? પણ એનું કારણ ખુદ ભરત જ ક્યાં જાણતો હતો ? ઑફિસ તરફથી તો એનું રાજીનામું મંજૂર થઈ ગયું પણ ભરત તરફથી ? ભરતે એના જીવનમાંથી એને ખસી જવાની ક્યાં મંજૂરી આપી હતી ? બે દિલ વચ્ચેના એક એકરારમાં એક દિલ પીછેહઠ કરે ત્યારે એનું કારણ તો જાણવું પડે ને ? પોતાના ઑફિસ મૅનેજરને મનાવી ભરત પંદર દિવસની રજા મંજૂર કરાવીને ફરી ઊપડ્યો ભારતીને ઘેર. ટ્રેનમાં બેઠાંબેઠાં એ જ વિચાર કરતો રહ્યો કે ભારતીએ ઑફિસમાં મોકલાવેલા રાજીનામાપત્રની સાથે એને એક અંગત પત્ર લખી દીધો હોત તો ? હવે જ્યારે એને ભારતી તરફથી કશી વિગતો જાણવા મળી નથી ત્યારે એ તર્ક-વિતર્ક, અનુમાનો કરવા લાગ્યો.